Sir Alex Ferguson , fyrrverandi knattspyrnustjóri Manchester United . AFP Sir Alex Ferguson , fyrrverandi knattspyrnustjóri Manchester United , er ekki hrifinn af hugmyndinni um hina svokölluðu „ ofurdeild “ sem reglulegu skýtur upp kollinum í íþróttafjölmiðlum um alla Evrópu . Alþjóðknattspyrnusambandið , FIFA , vill stækka heimsmeistarakeppni félagsliða á næsta ári og þá hafa forráðamenn stærstu félaga Englands og Spánar rætt stofnun nýrrar ofurdeildar 20 stærstu knattspyrnuliða Evrópu . Fyrirkomulag slíkrar deildar yrði á þá vegu að þekktustu lið álfunnar myndu segja sig úr deildarkeppnum heima fyrir sem og Meistaradeild Evrópu til þess að taka þátt í þessari keppni hinna bestu en ekki er ólíklegt að félögin gætu hagnast töluvert á þessu fyrirkomulagi . „ Það er engin spurning að þetta snýst um peninga en ég get ekki ímyndað mér að svona deild myndi heilla okkar félög í úrvalsdeildinni . Við erum með bestu deild í heimi og hún er nú þegar vel studd af bakhjörlum , “ sagði Ferguson í viðtali við BBC . „ Ég held að mörg félög með stórkostlega sögu á bak við sig myndu glatast ef þessi deild yrði stofnuð . “